정조 20년
前持平姜碩龜疏曰伏以臣猥占科第屢叨榮渥而未有絲毫之報忝竊臺銜隨行傳啓而未效肝膈之忠自顧人品庸下學識魯莽不足有無於明時也決矣只當甘心廢棄畢命田間而第伏念忠君憂國出於秉彝嘉言徽謨得於誦法平生所期不在溫飽每願一登丹陛昵襯耿光仰瞻都兪吁咈之治而身在下土天門脩遠耿耿愚衷有懷莫伸而荏苒之間年過七十餘日無多萬念都灰不意正月初一日柏府除旨忽降飭敎繼下臣於是惶隕蹙蹙身不暇顧强疾登途晨夜驅馳觸冒風寒艱關入城祗肅恩命祖伸義分而胸腹牽引之症當寒復發時或上衝幾至氣塞以此病勢實難供職方欲乞免疏本已成而旋被譴罷登徹無路抱歸鄕里束之高閣第伏念古人有以言事君者臣終無一言而退遂塡溝壑則上而孤負國恩下而自欺其心以是自訟寤寐不忘伏奉三月二十五日敎旨令中外臣民各陳所蘊憂懼省躬之意出於血誠臣奉讀再三不覺感淚之自下也噫天災時變何代無之而豈有如今日之甚者乎冬雷纔收春寒乖常草木多枯花實全無此則振古所無之災而至於虹貫之異尤極驚愕未知有何禍患伏於冥冥之中耶宜殿下之惕然瞿然誠心博采於臣民者也臣聞天道流行氣數推盪陰陽相乘常變不一災異之作或出於天心之示警或由於人事之感召周宣王遇災而懼側身修行宋景公反身修德熒惑退舍自古人君弭災之道不過曰恐懼修省而已嗚呼夙宵戰兢不敢遑逸則殿下之敬天至矣三日減膳念軫民隱則殿下之恤民盡矣而十行絲綸丁寧懇惻非循常應文之比則遠近臣民就不感發而聳動竭其蘊抱而陳達乎然而近來臺閣之上以言爲諱風稜巽軟志氣消沮上涉乘輿則不敢言下關廊廟則亦不敢言所言者只是微官細事其爲世道之憂久矣伏讀聖敎有曰目下急先可矯者無過於無言此誠轉移之一機會也殿下能使屈者伸塞者通四方風動朝野吐氣正直之士立於殿陛之下忠讜之言進於黈纊之前人心悅服天意可回疵政日祛國脈靈長今日求言之擧豈非出於應天之實耶誠如是也災不爲災而可致福矣易所謂震來虩虩恐致福也笑言啞啞後有則也者非是之謂耶臣雖無似跡忝侍從向於臺地可言而無言今於求言之下又復泯默則是重負聖明而死有餘罪矣今此十條蘊畜已久雖是芻狗之談而其於民情時務不無萬一之助敢此尾陳仰塞明旨伏乞殿下憐其愚誠而試垂察焉臣之願忠於聖上者請明正學以敦風俗也革科弊以正士習也開言路以廣視聽也植公論以消朋黨也戒數遷以重官方也擇守令以養民命也修軍政以祛民瘼也治盜賊以絶奸萌也審糶糴以革痼弊也立紀綱以尊君命也何言乎明正學以敦風俗也夫上古聖神繼天立極而庠序敎人之法始明司徒典樂之官設於唐虞終始典學之法著於說命誠以敎化之本必本於人君明德新民之功也我殿下天縱首出摠明睿智二帝三王君師之道無不闡明而發輝之顧此涓埃之微物詎測海嶽之高深而第觀近日儒敎浸衰士風漸頹月異而歲不同夫何聖明在於上而敎化不行於下也臣竊伏惟聖朝之治專尙右文學校之政遍及遐僻宜其文敎蔚興風俗已正濟濟衿珮之會未聞絃誦之聲往往藏修之所便作酒食之場人心以之而淆雜士風以之渝薄虞朝五敎之敷周禮三物之興豈容如是嗚呼士者國之元氣也視其趨向之邪正俗習之汚隆而國之治亂盛衰係焉可不念哉夫古之學者必自小學而入大學春誦夏絃入孝出弟其法則詩書禮樂其敎則君臣父子其次第則自灑掃應對至於精義入神自擾職從政至於尊主庇民自夫科學之興而古學盡廢所謂學者皆陷於記誦詞章之末以苟就利祿功名悠悠千百載莫能挽回有識之竊歎固已久矣況今世道日下俗習日痼不問才否惟計門閥前途豫定銖兩不差種學績文徒歸閒事操衡乘纊惟事量處詞章之儒亦難屈指正學之明愈若北轅而適越受弊之源旣在於此則救之之道惟曰反是而已伏願殿下破去俗習先正世道必擇吾東方敦本務實公平醇正之先儒表章而尊尙之旁求學業純備性行端潔之士次第試用循名責實而其所誘掖奬成之方則古而有內則少儀學記弟子職等諸篇今而有經書集傳大全濂洛關閩諸書而其所以匡直輔翼者又在於我殿下躬行心得之餘苟如是也上好下甚風行草偃將見正學大明敎化益敦中和位育之極功於變時壅之至治可復見於今日豈不休哉豈不盛哉何言乎革科弊以正士習也蓋科擧古制也周家之大比漢朝之賢良皆所以需世之具觀國之用而叔世以後奸僞百出法意全壞至于今日而極矣臣每讀我殿下御極初科弊綸音未嘗不欽歎莊誦以爲大聖人所作爲出尋常萬萬而十數年來其所釐革靡不用極則僥倖之習幾乎少祛躁競之風宜其盡革而奈之何近來科弊猶前奸竇益新倩述代寫視以常事禁亂搜挾不遵朝令此固識者之寒心而其中早呈之弊愈往愈甚此皆掌試之任不以文譽而必以地望赴擧之類不計工拙而惟計早晩書題纔揭試券已呈時刻未至禮圍先空甚至于預書文套於入場之前必爭要地於懸板之下蹂躙毆打無異戰場草率了當便同兒戲醴泉之競渡渰沒龍宮之爭先壓死其數夥然聽聞駭慘臣所聞見只及道內而反隅觸類諸道可知此罔非由於科弊之已痼士習之囂競而此豈獨儒生之罪也爲試官者實有其責向年大臣之筵稟科弊嚴立隄防蓋出於慨世道正士習之意也伊後科場比前有效晷刻差緩奔競稍息自今以後仍爲定式苟能開門於前夕定限於日暮收券之時不分先後作軸之際不計序次待其畢呈始乃塡字主試者惟文是取而無拘早晩納券者自盡其才而不顧時刻又必曠日鎖院從容考取遺珠是恐琢玉爲期如是而行之數年庶見士趨之克正而科弊之自革矣何言乎開言路以廣視聽也夫人主以渺然一身處乎億兆之上四方至廣萬機至夥雖有不世之聰明不可遍觀而周聽故以大舜之聖而亦曰明四目達四聰蓋所以集四方之聰明而爲一人之視聽也惟我殿下深知其然也英睿卓越而不自以爲聖聰明冠古而不自以爲能特恢詢芻之量誕降求言之敎有曰國之興亡亶係於言路之開閉大哉王言也不待臣愚區區之言殿下固以開言路爲急務而終未見言路之開此曷故哉夫不避雷霆之威而敢進鯁直之言者非折檻之朱雲裂麻之陽城不能責之於人人故雖導之使言誘之使諫尙患直聲之難聞也今殿下雖未嘗一言者然或有涉於說而不繹從而不改故貪官汚吏之見彈於臺垣者反疑風聞之或爽曲加涵貸使之仍任竟致臺言之無施此亦言路不開之一端也臺臣之言雖涉風聞未嘗及於無瑕之人蓋指人爲淫未必眞淫而必是好色之人也指人爲盜未必眞盜而必指貪財之人也然則以贓見彈者雖或有虛實之相蒙不可無輕重之隨坐而今乃不然道啓纔上臺緘繼下有若兩造相辨者然噫彈一營邑猶尙如此人孰能不畏重誅而出氣力進危言以補聖德之萬一哉伏願殿下廣求四方之賢益恢虛受之量有言逆耳必求諸道有言遜志必求諸非道使讒說日退讜直日進則庶見臺風丕振朝著肅淸何憂言路之不開視聽之不廣也何言乎植公論以消朋黨也夫禍人家國莫甚於朋黨而朋黨之禍亦莫甚於本朝色目之分倍於漢之甘陵戈㦸之尋甚於唐之牛李殆將二百餘年而類聚群分擧國皆然各懷黨同伐異之計俱有是已非彼之心人心由是而睽乖朝象職此而潰裂言議可否無異楚越之相懸情志親疎便是氷炭之不同噫正人以邪爲邪邪人以正爲邪已有古人之的論而今之朋黨殆有甚焉俱未免於偏倚卒同歸於傾軋銓衡注擬專視彼我之跡藩閫殿最不無愛惡之嫌名器以之破壞用捨以之不均當今之弊莫非私一字爲之祟而國受其害矣然則一箇公字正爲矯弊之急務而秉心公然後邪情之莫能遁立公論然後是非之得其正扶正抑邪而不流於偏倚則所謂色目雖若難消而自歸消融矣意當此世道波蕩人物渺然之時雖盡用一世之才猶不能了得一世之事況勢有所偏重而用有所不盡耶書曰無偏無黨王道蕩蕩無黨無偏王道平平惟我先大王五十年苦心惟在於蕩平我殿下繼述之盛亦在於蕩平其所以調劑鎭安之道至矣盡矣而夫何朝著之間公論不行私意難祛朋黨之弊日以益甚而莫之救也顧今冠簪而垂紳立我殿下之庭者同是祖宗朝遺臣也同是世祿家裔胄也同是有願忠之心者也同是有可用之才者也甲未必優於乙左未必劣於右若能俱收竝用矯其偏而抑其過使之比肩於淸朝彙証於明時酸醎苦辛各濟其味椳扂楔各適其器則朝有俊彦之美野無遺逸之賢公論不期植而自植朋黨不期消而自消同寅協恭百工允諧措國勢於泰山盤石之安豈不休哉豈不美哉何言乎戒數遷以重官方也夫官方自有定式或有六年之窠或有三年之窠祖宗之遺制其來已久蓋所以考其能否於經年之外察其勤慢於閱歲之後而奈之何挽近以來遞易無常未滿半朞而旋聞遞歸未至一年而旋卽罷黜其間雖或有公事之斷不饒貸而送迎之弊皆由於民戶則奔走道路僕夫況瘁大抵數易長吏本爲安民而適足以害民亦非所以重官方之道也昔子産爲政之初人欲殺之至于三年而後治績始著人皆愛戴雖以子産之賢猶尙如此況下於此者乎惟其視事日淺無以昭見其迹迫於擧劾懼於刺譏飾詐作僞徒事彌縫此朱浮所以上言於光武矯救數易之弊也亦粵虞舜之世愼於官方三載考績三考黜陟則顧今數易之弊不已左乎臣竊伏惟殿下睿智出天聖學高明政令施爲靡不合理非不俯燭數易之爲弊於民而特慮夫長吏貪虐之風未免求治太速之病凡在外任之臣率皆責效於旬月之內然人品之賢愚不同治效之遲速有異或爲政寬平譽聲稍遲或御下嚴明不事姑息者例被白簡之評姦民以此而議其是非浮謗以此而售其奸計其與東漢之弊古今一轍臣謂差遣之時其難其愼旣遣之後戒在數遷使之安其分而盡其職考其聲績而期有實效則官方自重而無躁進之望矣公器自尊而無躐等之心矣何言乎擇守令以養民命也國以民爲本而民之休戚係乎守令則守令之任顧不重歟才諝而有歲首之薦剡臧否而有冬夏之殿最間而有繡衣之暗行則列朝之法意甚重長吏之貪墨庶戢而近日以來世無氷孽之勵人多簠簋之誚雄府腴邑徒以肥己爲心疲弁冷蔭惟以善事爲務廉風掃地貪聲載路薦剡之法殿最之規徒爲文具俱無實效況且繡衣之行旣無按廉紏治之擧反有苞苴公行之譏則暗行之法亦不可恃也哀我元元日益困瘁無異倒懸何賴而爲生何恃而爲命乎噫欲養民命守令不可不擇也欲察廉貪都事亦不可不擇也何者蓋都事職是亞使名以外臺殿最之時執筆而參席災祥之際遍邑而審察則當初設置爲任不輕而夫何近來漸爲冗宮雖有廩祿而無所住着乍往乍來便一羈旅方伯不以去留關念營吏不以官員待之故人皆厭避必以鄕曲無勢者爲當窠有闕輒擬次第差遣而習俗已痼卒難變革如欲變其習莫如重其任也莫如別立條目必以三司中有威望者擇遣及其瓜遞也亦必以三司之職內遷還朝之日使之撮其道內所聞守宰賢否軍情民瘼一如御史之書啓則是無御史之名有御史之實也御史常在道內則貪吏有所懲畏廉吏益復奬勸其於扶世道保民命之道豈曰少補之哉且殿下耳目之寄布列八路則聰明不蔽於上而善政日加於下矣臣請極擇都事可也亦願另飭諸道道臣嚴明殿最居上而題目之極好者施以褒異之典居下而題目之最惡者施以禁錮之典至若繡衣則別遣剛明練達之人不拘顔私一心奉公又與都事相議採聞黜陟臧否無所容貸則庶見風俗丕變生民奠安豈不休哉豈不美哉何言乎修軍以祛民瘼也夫修練甲兵斯爲陰雨之備整頓軍務固爲禦侮之方而荷戈之卒俱是兒弱執戟之士未見强壯所謂軍兵直是兒戲其他富實之民或稱幼學或稱軍官托名於校宮納祖於軍廳以爲發身之階軍兵職此而疲殘戎器以之而毁缺每當習操之時所謂軍兵無非烏合之庸卒所謂軍器無非苟充之破物治平無事之時猶得以挨過時月脫有緩急其可以此而應變乎書曰詰爾戎兵張皇六師易曰除戎器戒不虞蓋出於安不忘危有備無患之意也伏願殿下詢于廟堂行會諸道另飭守宰州縣之額外軍官除案而塡充於軍額富民之稱以幼學試講而移講而移充於束伍疲癃殘疾之人無赴於行伍壯健精勇之丁盡歸於操練則緩急庶可有恃而軍額不爲虛簿矣且伏念列邑軍官額數自有定規州牧則不過九十郡邑則不過五十縣令縣監則不過三十而今則不然大官幾千數其次或三四百或百有零餘而元額之外皆是謀避軍役之類也軍官廳便作逋逃之淵藪除番租適爲長官之奇貨又有官吏保人巧作名目厥數甚夥隱匿無限軍額之減縮職由於此其父子兄弟價布五六疋皆出於一室寒女之手終歲勤苦無路辦備盡賣流離漂轉如浮草浮苴罔有根帶況彼白骨之徵黃口之役刮毛龜背剝膚椎髓如煎膏火如衆涸鮒其愁痛冤號之狀足以上干天和以殿下如傷之仁若保之惠儻能俯燭於蔀屋之下則必思拯溺救焚之不暇而叫閽無路民情莫暴此固列邑之通患而博施濟衆堯舜其猶病諸欲思救弊之方莫若先祛其太甚伏願殿下更加振作淬勵申命道臣査問尤甚之邑抄出虛額之數或開移定之路濫稱之幼學額外之軍官亦爲降充於虛額使白骨黃口無含冤之端疲洞殘戶無侵徵之患則和氣可致而災沴可消矣伏惟聖明留神採納焉何言乎治盜賊以絶奸萌也夫奸宄之徒自古有之大則憂在邦國小則害及生民萑澤綠林其已事之明驗也故古之聖王爲之刑以鋤之八條仁敎也厥有爲奴之典三章寬政也必伸抵罪之律誠以治之不嚴則其害不可去而子産之猛所以賢於大叔之寬也近來治盜之律漸致解緩刑訊之具只用笞棍故渠輩自同平人曾無羞恥之心效此甘心嘯聚成群大抵爲盜賊者皆是驍健頑慢之類也忍杖耐辱異於平人薄罰輕刑便如以羅包火固不足以懲畏禁戢而討捕之官置之度外倫竊之患視若細故奸黨浸盛猾計漸長凡爲大盜者緯結鎭營之校卒托名討捕之軍任每有被盜呈訴之擧則所謂追捕不問豺狼只推狗鼠以爲塞責而或受賂物而徑放或施輕杖而遽釋被釋之後益無顧忌强盜之黨愈復橫行剽略之患處處皆然殺越之變在在闖發良民無以聊生景象極爲危怕而營邑州縣因循掩置恬不知憂養成熾張之久慮何所不至哉今欲圖亂於未形除草於不蔓則莫若申飭左右捕廳行會諸道鎭營使之各別譏詗悉加逐捕治以賊刑或施斬刖則賊必知畏而不敢肆行矣今日廷臣臬臣曾無一言治盜之事臣憂歎熟計願及此時早加鋤治以絶日後滋蔓之患焉何言乎審糶糴以祛痼弊也目今民隱之可言者其弊雖多而深爲膏盲之祟最作椎剝之害者糶糴是已糶糴之法本爲救民而創設之初其數不多故但有利而無害及其年年息耗十倍當初則反有損而無益法久弊生流毒日滋常平軍資之外名色旣夥監兵統營之間徵斂不一州縣胥吏之輩幻弄尤甚春間散及於民者不過空殼腐敗而秋來必以精穀督納且以小斗枵斛分之於民而及其收捧之際或稱看色或稱落庭侵奪狼藉乃以大斗全石取之於民刀筆簿錄之奸又從以疊抄加徵而民無告訴受食之穀初無救窮之實效而農作之入未免官糶之還納濫觴之政橫奪之法已極無謂而倉中精實之米穀盡爲營邑之販賣乘民之急而以錢牟利或防納春稅而倍蓰取償於秋還或貴出賤取而勒買貨物於民間濫鄕猾吏之耗食刁蹬無非害民之機穽也各邑之還年滋歲增而侵漁之術日新月巧守令之官以糶糴多寡爲好否轉徙之民以還上饒乏爲去就增息之債不啻靑苗之流毒而疊徵之患有倍兩稅之濫徵今日痼弊孰有大於糶糴一事乎以近年而言之咸陽之蕩滌數萬石是其已然之驗而其他列邑之弊畢竟同歸於一轍寧可不衋然於生民之受毒而大加變通之道乎盡革之道雖難輕議矯救之策不容少緩臣請各邑還上之穀折半則依舊儲置以爲分給留庫之資折半則賤直作錢以爲補用經費之道還穀旣少則民賦自輕賦稅旣輕則民産自饒百姓足君誰與不足糴減一分則是爲救得一分糴減一半則是爲救得一半其爲今日恤民之政豈非最急而最大乎今欲立法定制永久無弊則折半留置之穀若又過十數年之後漸至多數更有病民之慮又復酌量減數昭載大典永垂千萬年金石則甚爲惠民之政孰大於是何言乎立紀綱以尊君命也詩曰勉勉我王綱紀四方濟濟辟王左右趨之此豈非立紀綱而尊君命乎書曰皇建其有極會其有極歸其有極亦豈非立紀綱而尊君命乎大抵綱之擧也萬目張焉紀之理也衆絲整焉不有綱孰得以總攝不有紀孰得以統括夫君者綱也紀也民者目也絲也故一人建極於上而萬民表準於下道之斯行如風行地上而無遠不曁動之斯和如雷出地奮而無物不振此所謂人主一心爲天下之大本者也況伏念殿下以天縱之聖臨億兆之衆求道之志逈出百王願治之誠溢於絲綸講論經傳則日旰方食酬應機務則夜分始寢發號施令廓然無一毫之偏係動作云爲而藹然有一團之中和宜乎聖化旁流風淸俗美而夫何朝廷之上惟以恬嬉爲事施措之際徒以姑息爲務紀綱漸至於解弛人心日就於怠慢朝象分裂論議歧貳庶事叢脞國勢岌嶪此實由於紀綱不立而君命不尊也不特朝廷爲然下及州縣尤無紀律或當饑歲輒下停捧之令爲守令者隱而不出爲吏胥者祕而不露徐待民戶之畢納始乃出令稱以停退許多吏逋以此稱塞惟我聖上之愛民切矣恤窮至矣而吏緣爲奸澤不下究莫重君命歸於虛地紀綱之不立擧此而可知哀彼生靈于何爲命伏願殿下法天行之健體乾剛之義卓然豎立振紀肅綱策礪群工整齊朝廷三公統六卿六卿統百官自內而外自近而遠上下分定大小相維則紀綱不期立而自立君命不期尊而自尊矣凡此十者皆切時之務而究其歸宿則莫切於紀綱故以紀綱終焉紀綱之於國也如人身之有脈善治身者不患疾病之交侵而患脈道之虛弱善治國者不患災異之荐臻而患紀綱之解弛目今之勢方之於人固不可謂無病而血脈不能貫通元氣以之消耗則賈誼所謂方病大瘇朱子所謂無一毛一髮不受病者不幸而近之矣嗚呼承祖宗熙洽之餘當聖明臨御之日何爲而至於此也善哉董仲舒之言曰正心以正朝廷正朝廷以正百官正百官以正萬民正萬民以正四方自古勉君致治之方莫過於此而今之萬民四方之不能一於正者臣愚死罪竊以爲殿下正心誠意之功或有所未盡而然也夫君爲一國之紀綱心爲一身之紀綱凡爲治亂安危盛衰之機只在人主一心操舍之間故臣竊附古人憂治世危明主之義不避陳腐之機敢效獻芹之忱而願加功於正心誠意之學以爲國家萬事之根本伏乞聖明勿以人廢其言而俯賜財擇則國家幸甚生民幸甚臣無任瞻天戀闕激切屛營之至謹昧死以聞省疏具悉爾請明正學正學明然後人得以爲人正學二字實屬先務予所勉勉者在玆爾能首陳此義極可嘉也爾又請革科弊亦可謂切實而苟不得人皆歸徒法初元綸音之若未施行然者此也視聽不可不廣朋黨不可不消而仗馬有譏今古無異莫非自反處朝著不能寅協另欲留意於用捨之際矣數遞之弊成一痼瘼而守令之不擇亦莫今若則雖久任何望生民之聊賴乎修軍政絶奸萌言言是矣糶糴之反爲害民非不知也統而言之諸條皆關於國有紀綱此亦予留心淬勵處也